google/wiki40b huggingface dataset:
St. Martins katedral

St. Martins katedral (slovakisk Katedrála sv. Martina, tysk Kathedrale des Heiligen Martin, ungarsk Szent Márton-dóm eller Koronázó templom) er en katedral i Slovakias hovedstad, Bratislava. Katedralen befinner seg ved den vestlige grensa til det historiske bysentrumet, nedenfor Bratislava slott. Den er den største og fineste, samt en av de eldste kirkene i Bratislava, og er spesielt kjent som Kongedømmet Ungarns kroningskirke. En kopi av Ungarns krone er plassert på toppen av tårnet. I dag er katedralen senter for Bratislava erkebiskopdømme.
Neomarius

Utbredelse

Arten er kjent fra Nord-Afrika, i alle fall fra Algerie.
Rektor ved Universitetet i Bergen

Rektor ved Universitetet i Bergen er universitetets fremste akademiske verv og innehaveren har det øverste ansvaret for å lede universitetets virksomhet. Rektor er ex officio leder for universitetsstyret (tidligere Det akademiske kollegium). Tradisjonelt har rektor vært valgt blant de vitenskapelig ansatte, men det er nå åpent for enhver å stille til valg. Rektor velges av vitenskapelig ansatte, teknisk-administrativt ansatte og studenter for en periode på fire år og med mulighet for gjenvalg. Rektoratet består i tillegg til rektor av en valgt stedfortreder, prorektor, og kan dessuten omfatte en eller flere viserektorer utnevnt av rektor.
For perioden 2013 til 2017 er rektor Dag Rune Olsen og prorektor Anne Lise Fimreite. De utpekte ved tiltredelse Oddrun Samdal som viserektor for utdanning og Anne Christine Johannessen som viserektor for internasjonalisering i samme periode.Fra 1. juli 2015 ble Robert Bjerknes utpekt som viserektor for tverrfaglig virksomhet og store satsinger.
Aistulf

Liv og virke

Da broren Ratchis ble konge, overtok Aistulf hertugdømmet Friuli. Ratchis abdiserte for å gå i kloster, og Aistulf etterfulgte ham som konge av det langobardiske kongerike i nordlige Italia.
Aistulf fortsatte med aggressive erobringstokter, mot pavedømmet og det bysantinske eksarkatet Ravenna. I 751 erobra hans styrker Ravenna og kom med trusler mot Roma. Samme år tok han halvøya Istria fra Det bysantinske rike. 
Pavene i Roma lot seg ved flere anledninger uroe. Da de ikke lyktes med å skaffe hjelp fra den bysantinske keiseren, ble de karolingiske rikshovmestrene i Austrasia kontaktet. I 741 ba pave Gregor III Karl Martell om å intervenere, men han var travelt opptatt i andre områder og avslo. Pave Stefan II besøkte Karl Martells sønn, Pipin den yngre, som hadde blitt erklært frankernes konge med støtte fra pave Sakarias i 751. Som takk for den pavelige støtten til sin kroning, krysset Pipin Alpene, beseiret Aistulf og ga paven områdene Aistulf hadde erobret. Dette var områder i ducatus Romanus, hertugdømmet Roma, og fra eksarkatet (Emilia-Romagna og Pentapolis)
Aistulf døde under en jakt i 756. Han ble etterfulgt av Desiderius som konge av langobardene. Alboin fulgte som hertug av Spoleto. Han hadde tildelt Friuli til sin svoger Anselm, abbed av Nonantola, gift med søsteren Gisaltruda da han ble konge i 749.
Luteicenus

Utseende

Middelsstore, nokså brede, svarte trebukker, dekkvingene er gule med svarte flekker eller svarte med et gult tverrbånd. Antennene er tynne og noe lengre enn kroppen. Pronotum er bredt tønneformet, dekkvingene jevnbrede. Beina er lange og tynne.

Levevis

Larvene lever i død ved, mest av løvtrær.

Utbredelse

Artene er kjent fra Vietnam og det sørlige Kina (Guangxi).
Eltel Sønnico

Eltel Sønnico AS er et selskap som er leverandør av telekommunikasjonstjenester i Norge. Selskapet ble grunnlagt i mars 2014 gjennom fusjonering av Sønnico Tele AS (eid av Umoe-konsernet) og telekomdelen i Eltel Networks (eid av Eltel). I august 2015 kjøpte imidlertid Eltel ut resten av Eltel Sønnico for 265 millioner kroner fra Umoe-konsernet slik at det ble et heleid datterselskap.
Selskapet oppgir pr 2015 å ha en omsetning på nær 1,7 mrd. NOK, og består av om lag 1.200 medarbeidere med tilstedeværelse i 14 fylker. Deres hovedkonkurrent er Relacom Norge.
Minnekirken

Norwegian Lutheran Memorial Church (norsk Den Norske Lutherske Minnekirke), bedre kjent som Minnekirken, er en luthersk kirke i Chicago i USA i Illinois.  Den er en av to amerikanske kirker som fremdeles bruker norsk som det primære liturgispråk, den andre er Mindekirken i Minneapolis i Minnesota.

Bakgrunn

Minnekirken ligger på 2614 N. Kedzie Boulevard i et område som er kjent for Chicago-beboere som Logan Square. Området er typisk for Chicagos North Side-område som er flerspråklig og flerkulturelt. I dag snakkes spansk i ulike dialekter som representerer ulike spanskspråklige kulturer. Minnekirken minner om fortiden da skandinaver utgjorde en stor del av befolkningen. I første del av 1900-tallet var det flere norskspråklige kirker i Logan Square-området og over 20 norske kirker i regionen. I dag er Minnekirken den siste gjenværende, norskspråklige kirke innenfor en radius av 650 kilometer.
Kirken har fortsatt forskjellige aktiviteter, i tillegg til gudstjenester, slik som kurs i norsk matlaging og en årlig julebasar.

Historie

Minnekirken ble bygget av norske immigranter i 1912 som gav den navnet Christ Church. I 1934 ble navnet endret til dagens, delvis på grunn av et krigsminnesmerke som ligger ved kirken.
Bartolomé de Carranza

Dominikaner

Bartolomé de Carranza var dominikanermunk, professor i teologi i Valladolid og deltager på Tridentinerkonsilet 1545-48, der han med kraft opptrådte for en reform av den kirkelige disiplin. Som Infanten Filips skriftefar fulgte han med denne til England, der han
oppflammet dronning Maria til å forfølge protestantene.

Erkebiskop

I 1557 ble Bartolomé de Carranza erkebiskop av Toledo og med dette den spanske katolske kirkes primas. I 1558 publiserte han verket Comentarios sobre el catechismo christiano (1558). Det tok ikke lang tid før han ble anklaget for å ha fremført falsk lære og kastet i fengsel (1559). I åtte år satt han i inkvisisjonsfengselet i Valladolid, og i ni år i Engelsborgen i Roma. EWttersom han var erkebiskop kunne han bed om at hans sak ikke skulle føres lokalt, men for en pavelig domstol. I 1576 ble han i og for seg frikjent, men dømt til høytidelig å avsverge 16 lutherske setninger som man kunne ha forstått det som han gav sin tilslutning til. Han ble løslatt men skulle ikke vende tilbake til sin erkebispestol på fem år, ble det bestemt. 
Kort etter løslatelsen døde han i dominikanerklostret til Maria sopra Minerva i Roma.

Ettermæle

Bartolomé de Carranza er en av hovedmennene for den såkalte spanske reformasjon, som med opprettholdelse av den hierarkiske forfatning ønsket strengere tukt, mer levende fromhet og nøyere studium av den hellige Skrift.
Han ble universelt hyllet og æret i Roma. Det spanske folk æret ham som om han skulle ha vært en hellig mann; pave Gregor XIII oppsatte på hans grav en inskripsjon som hyllet ham, og gav tillatelse til å sette opp et monument til hans ære på graven.
I 1993 ble hans levninger på initiativ av erkebiskop Marcelo González Martín overført fra Roma til Toledo og bisatt i katedralen der.
Paripolitikk

Paripolitikk var pengepolitikken som ble ført i flere land på 1920-tallet. Målet var å bringe markedsverdien på landets valuta tilbake til den såkalte gullpariteten (pari kurs), det vil si den verdien valutaen hadde hatt før 1914, målt i gull. Metoder for å oppnå dette var høye renter, deflasjon og reduksjon av pengemengden. Norges Bank erklærte at den skulle føre paripolitikk i 1920, men kom i gang med denne for alvor først fra 1925. I 1928 ble gullstandarden gjeninnført i Norge og dermed stabile valutakurser.

Paripolitikk i Norge

I Norge var plikten til å løse inn sedler i gull forlatt 5. august 1914, gjeninnført i 1916 og opphevet igjen i 1920. Stor vareimport og inflasjon førte til at den norske krona falt i verdi både sammenlignet med gull og med andre valutaer. Andre land, som Sverige og Storbritannia, hadde innført paripolitikk og ble brukt som eksempler i Norge. Paripolitikken ble ført i form av en deflasjonistisk pengepolitikk. Gjennom å innskrenke tilgangen på kroner gjennom høye renter og restriktiv utlånspolitikk, presset Norges Bank opp markedsverdien på kroner, målt i annen gullinnløselig valuta, først og fremst amerikanske dollar. Mange andre land førte en lignende politikk i begynnelsen av 1920-årene. Ingen andre steder varte den imidlertid så lenge som i Norge. Paripolitikken førte til mange konkurser og stor arbeidsledighet og bidro til å skape en gjeldskrise i landbruket. Motstand mot paripolitikken var trolig også sterkt medvirkende til Arbeiderpartiets første store valgseier i 1927.  Det har vært vanlig å anta at pari ble valgt som mål for pengepolitikken alt i 1920. 
 Bankkrisen på begynnelsen av 1920-tallet gjorde at Norges Bank måtte tilføre likviditet til markedet og slik i prinsippet bryte med den restriktive pengepolitikken. Det har vært hevdet at banken likevel sto for en netto likviditetsinndragning, også under bankkrisen. Deflasjonen ble imidlertid avbrutt av inflasjonsimpulser fra utlandet. Det aller meste av kronestigningen (appresieringen) foregikk fra våren 1925 og i etapper frem til gullinnløsning formelt ble gjeninnført, 1. mai 1928. Paripolitikken ble i høy grad forbundet med sjefdirektør i Norges Bank fra 1920, Nicolai Rygg.
24/seven (album)

24/seven er et album av Big Time Rush, som ble gitt ut 11. juni 2013.
Bryting under Europalekene 2019

Bryting under Europalekene 2019 ble arrangert i Minsk Sports Palace i Minsk fra 25. til 30. juni. 272 utøvere fra 36 nasjoner deltok i 18 øvelser, fordelt på seks vektklasser i gresk-romersk stil for menn og seks vektklasser hver for både kvinner og menn i fristil.
Uten kart og kompass

Uten kart og kompass er et musikkalbum med Contrazt, utgitt i 2009. Dette er gruppas første plate med Gro Anita Johansen.
Otocinclus

Utseende og anatomi

Som andre harniskmaller, har Otocinclus en understilt sugekjeft, og rader av panserplater som dekker kroppen. De er stort sett små i størrelse; Otocinclus tapirape er den minste av artene med bare 2,4 cm kroppslengde, mens Otocinclus flexilis er den største, og blir rundt 5,5 cm lang. De blir ikke større enn 60 mm.

Økologi

Disse fiskene er stort sett planteetere, og dagaktive. De finnes nær vannflaten, men holder seg ofte blant vegetasjon eller andre strukturer. De legger egg som klistrer seg til underlaget, og mangler yngelpleie i kontrast til mange andre harniskmaller hvor hannen bygger et rede og vokter eggene.

Akvaristikk

Otocinclus er populære akvariefisk. De kjøpes ofte som algeetere, og passer best til denne jobben i små akvarier. I motsetning til mange andre harniskmaller, bør disse holdes i grupper.
En av de mest populære arten av Otocinclus har vært Otocinclus affinis, men denne har nå blitt flyttet ut i gruppen Macrotocinclus.
Kollektivet (TV-serie)

Kollektivet er et underholdningsprogram som gikk på TV 2 i perioden 2011 til 2015. Det ble laget ni sesonger av programmet som hadde sin første sending 16. september 2011. Programledere og skuespillere i serien var Sebastian Trulsrud Brynestad, Kevin Vågenes, Cecilie Steinmann Neess, Jakob Schøyen Andersen og Fridtjof Josefsen. Brynestad og Vågenes var de to eneste som var med i alle ni sesongene.
Kollektivet legger også ut videoer på YouTube, hvor deres mest sette sketsj «ÆØÅ (Size Matters)» har 7 millioner visninger.
Ramjet

En ramjet er en type jetmotor som ikke har forturbin eller kompressor, og i stedet benytter motorens hastighet relativt til luften rundt for å komprimere luften for å kunne opprettholde en effektiv forbrenning i brennkammeret. En ramjet-motor kan derfor ikke starte fra stillestående, den krever høy hastighet, ofte overlydsfart, for å starte. På grunn av dette benyttes den hovedsakelig i raketter, robotvåpen og granater som drives opp til høy hastighet på annet vis. Den benyttes også i visse fly, for eksempel SR-71 Blackbird, der luft passerer utenfor jetmotoren og føres direkte inn i etterbrennkammeret.

Innløp

Ramjetmotorer utnytter det høye dynamiske trykket i luften som strømmer mot innløpet. Et effektivt innløp gjenvinner så mye som mulig av fristrømmens stagnasjonstrykk til en økning av det statiske trykk i luften som strømmer inn i brennkammeret. Majoriteten av alle ramjets benyttes i overlydshastighet og anvender en eller flere koniske eller skjeve støtbølger, fulgt av et normalstøt for å bremse opp den innstrømmende luften til underlydshastighet og øke det statiske trykket.

Brennkammer

Brennkammerets oppgave er å øke temperaturen til luften for å akselerere den ut gjennom dysen. Denne temperaturøkning skjer under i stort sett konstant trykk. Ved at ramjeten ikke har turbin så finnes det ingen direkte begrensning på forbrenningstemepraturen som i en turbojetmotor; dette gjør at man kan benytte en støkiometrisk brenselsluftblanding i stedet for en blanding med luftoverskudd. For å stabilisere forbrenningen i brennkammeret skjer det vanligvis bak en slags flammeholder.
Forarbeidsfasene (retorikk)

Forarbeidsfasene i retorikken er kjent fra antikken. I Ciceros verk De inventione beskrives de retoriske forarbeidsfasene (rhetorices partes). Disse fem disiplinene omtaler elementene i det samspillet som skaper en retorisk velformet tale, slik at den oppfyller de retoriske hovedfunksjonene.
Her er en oversikt over de ulike fasene.

Intellectio

Intellectio kan oversettes med det å skjønne. Enkelte ganger skilles denne fasen ut fra den første forarbeidsfasen, Inventio. Denne fasen tar for seg emnevalget og situasjonen.

Inventio

Inventio kan oversettes med det å finne. I den første forarbeidsfasen utforsker taleren emnet og lister opp ideer og argumenter rundt temaet.

Dispositio

Dispositio kan oversettes med det å ordne. I den andre forarbeidsfasen begynner taleren å strukturere stoffet på en hensiktsmessig måte.

Partitio

Videre ønsker man å gi en oversiktlig fremstilling av hva som vil omtales, og i hvilken rekkefølge. Dette er spesielt viktig ved lengre utredninger.

Narratio

For å etablere en kontekst, og få alle tilhørere like opplyste om temaet, må taleren gi en kort saksfremstilling.

Conclusio / peroratio

Avslutningsvis må taleren vektlegge en oppsummering av konklusjonene (recapitulatio) og tale appellere til publikums følelser (pathos-argumentasjon)

Memoria

Memoria kan oversettes med det å huske. Den fjerde forarbeidsfasen omtaler hvordan taleren må lære talen uten skrevne hjelpemidler. Dette er med på å styrke talerens ethos gjennom en balansert og selvstendig fremførelse.

Actio

Actio kan oversettes med det å fremføre. Den siste forarbeidsfasen omfatter forberedelsen og gjennomføringen av talen med fokus på kroppsbevegelser (gestikk) og ansiktsbevegelser (mimikk) og stemmeføring (pronuntiatio).
Seminarium Scholasticum

Seminarium Scholasticum var en skole som skulle utdanne lærere og prester for arbeid blant samene. Skolen ble opprettet i Trondheim av Thomas von Westen i 1717. Den hadde da seks elever, deriblant to samer.
Etter at Westen døde i 1727, ble skolen nedlagt, men ble gjenåpnet i 1752, da under navnet Seminarium lapponicum Fridericianum. Seminaret eksisterte ved Trondheim katedralskole fram til den ble nedlagt igjen i 1774 under ledelse av den kjente lingvisten og språkforskeren Knud Leem.

Første ABC-bok

Seminarium lapponicum Fridericianum utga den aller første ABC-bok noengang utgitt i Norge i 1767 . Boken var på nordsamisk, og beregnet for prester som skulle ha sin prestegjerning blant samer i Nord-Norge og som tok sin utdanning ved seminaret. Boken skilte seg fra de fleste bøker i sin samtid, ved at den hadde et trykket papiromslag med dekorasjoner, mens permene var av tremateriale og ryggen av skinn. Det antas at boken ble utarbeidet av Leem og hans studenter ved seminaret, ettersom den ikke har oppgitt forfatter.
So You Think You Can Dance (UK)

So You Think You Can Dance er et britisk talentprogram innen dans som gikk to sesonger på BBC fra 2010 til 2011.
Programmet var en britisk variant av et amerikansk program med samme tittel som har gått i USA siden 2005.

Format

De viste kun en auditionepisode fra forskjellige prøveuttak fra London og Manchester. Dansere som gikk videre, kom til Choreography Camp, der de måtte gjennom mange utfordringer. Der bestemte dommerne hvem som skulle bli de topp 14 danserne.
Deretter hadde de livesending 1, der danserne fikk en partner og en stil. Publikum stemte på favorittene, og de 2 parene med færrest stemmer måtte danse solo. Dommerne valgte hvem som måtte gå ut av jentene og guttene. Samme skjedde neste sending.
Livesending 3 og framover trakk danserne alltid en ny partner, og publikum stemte på individer. De 2 guttene og jentene med færrest stemmer måtte danse solo, og den dårligste gutten og jenten gikk ut, valgt av dommerne.
Livesending 4 måtte alle danse solo. Det samme skjedde livesending 5, i tillegg til at de fikk to stiler de måtte danse. Livesending 6 bestemte publikum alt, og alle danset med alle.
Gretsch

That Great Gretsch Sound er et amerikansk produksjonsselskap som produserer gitarer, basser og slagverk.
Selskapet ble startet da Friedrich Gretsch, en immigrant fra Mannheim, Tyskland, grunnla en liten butikk i Brooklyn, New York i 1883. Før han døde uventet i 1895, skapte Friedrich Gretsch et dynasti som skulle vare til denne dagen og utover.
I 1935 kom Duke Kramer inn i selskapet. Fred Gretsch sr. ble pensjonert fra selskapet i 1942. Gretschs sønner Fred jr. og William «Bill» – som begge hadde vært aktiv i bransjen siden 1927 – var godt forberedt på å overta ledelsen.
Populariteten av rock 'n' roll som ble innledet med Bill Haley og Elvis Presley og fortsatte med The Beatles, The Rolling Stones og mange andre musikere, gjorde at selskapets popularitet vokste. Eksplosjonen av rockabilly og rock 'n' roll på 1950- og 1960-tallet, tiltrakk berømte Gretsch-spillere som George Harrison, Bo Diddley, Chet Atkins og Charlie Watts.
I dag er Gretsch trommer og gitar et ofte brukt instrument blant studiomusikere og plateartister. Malcolm Young i AC/DC benytter eksempelvis Gretsch gitarer på alle konserter og plateinnspillinger.
Foldalbruket

Foldalbruket er et museumsanlegg i Kjøllefjord i Finnmark. Museet holder til i et tidligere fiskebruk som ble nedlagt 1983, dette består av 5 bygninger som alle ble fredet av Riksantikvaren 8. april 1994.
Museets hovedtema er produksjon og liv ved fiskebruket, og dessuten etterkrigs fiskerihistorie og kystkultur. Den første utstillingen ble åpnet 2005, 2017 ble det medlem av Museene for kystkultur og gjenreisning i Finnmark.
Optisk tegngjenkjenning

Optisk tegngjenkjenning (OCR – optical character recognition) er en teknikk for elektronisk eller maskinell oversettelse av trykte bokstaver eller håndskrift. OCR brukes blant annet for å konvertere trykte bøker og dokumenter til datafiler, og for elektronisk behandling av blanketter av ulike slag, som f.eks. giroer, sjekker, billetter, skjemaer osv.
OCR ble opprinnelig patentert av Gustav Tauschek i Tyskland i 1929, men først etter annen verdenskrig ble OCR virkelig utbredt. På 1960-tallet ble OCR tatt i bruk av postverkene i mange land både til behandling av postgiroer og sortering av brevpost.
Phrynocris

Utseende

En middelsstor, avlang, brungul trebukk med svarte tegninger. Antennene er tynne og kortere enn kroppen, pronotum rundet med en liten tann midt på hver sidekant, dekkvingene nokså smale, tilsmalnende bakover. Beina er middels lange og tynne.

Utbredelse

Arten er kjent fra Costa Rica, Fransk Guyana og Brasil.
I kveld med YLVIS

Produksjon

Den første sesongen av I kveld med Ylvis ble produsert av Funkenhauser Productions, selskapet til Harald Eia og Bård Tufte Johansen. Våren 2012 opprettet Ylvis-brødrene produksjonsselskapet Concorde TV, og fra og med sesong 2 har vært produsert av dette selskapet. De tre første sesongene ble spilt inn på Riksscenen i Oslo med publikum tilstede. Høsten 2014 ble innspillingen av sesong 4 flyttet til Folketeateret ved Youngstorget for å møte billett-etterspørselen fra publikum i inn- og utland. Nytt i sesong 4 var at alle programmene ble sendt direkte, og for første gang ble showet også kringkastet utenfor Norge, på svenske Kanal 9.
Prostaglandin

Prostaglandiner er en gruppe biologisk aktive umettede fettsyrer med 20 karbonatomer, og utgjør noen av metabolittene til arakidonsyre.
Navnet prostaglandin er avledet av prostata og skyldes at prostaglandiner først ble isolert fra sædvæske i 1935 av den svenske fysiologen Ulf von Euler.

Egenskaper

Prostaglandinene utøver sin effekt ikke via plasma, men intra- eller intercellulært i samme vev som de dannes. De regnes derfor ikke som hormoner, men som autokoider.
Prostaglandiner utøver en rekke effekter, blant annet på blodplatefunksjon, blodgjennomstrøming (blant annet i nyrene), i smerte, i livmoren under fødsel og menstruasjonsforstyrrelser, i nevrotransmisjon, i produksjonen av magesyre og for funksjonen av bukspyttkjertelen.
Defence Electronics and Components Agency

Defence Electronics and Components Agency (DECA) er en britisk statlig etat underlagt Forsvarsministeriet. DECA leverer tjenester innen vedlikehold, reparasjon og oppgradering av avionikk og elektronikk og generelle ingeniørtjenester til det britiske forsvaret.
Etaten ble etablert 1. april 2015 av luftavdelingen i Defence Support Group (DSG), da resten av DSG ble solgt til Babcock International. DECA ble offisielt åpnet 21. oktober 2015.
Åsmund Åmli Band

Åsmund Åmli Band er et countryband fra Setesdal i Aust-Agder. Åsmund Åmli Band har toppet Norsktoppen med låten «Stomp og Vatn». De har også gitt ut flere albumer.
Johannes Galliculus

Liv

Lite er kjent om Galliculus' liv, men i 1505 var han immatrikulert ved Universität Leipzig under navnet Hennel og etter det hadde  han sannsynligvis sin gjerning der. Rundt 1520 ble han tilhenger av  Martin Luthers ideer og deltok i kretsen rundt komponisten og boktrykkeren Georg Rhau. Galliculus var thomaskantor fra 1520 til 1525.
Ved siden av sine teoretiske verk, der han også musikalsk tilpasset den latinske messe med tanke på reformasjonens krav, skrev Galliculus to messer, to motetter og to magnificat og andre kirkemusikalske verk. Hans Markuspassion er et viktig verk fra tidlig tysk protestantisk kirkemusikk. Galliculus regnes som Heinrich Isaacs etterfølger.